На основу члана 337. став 3. Закона о енергетици („Службени гласник РС”, бр. 145/14) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

УРЕДБУ

О ДОПУНАМА УРЕДБЕ О ОБЕЛЕЖАВАЊУ

(МАРКИРАЊУ) ДЕРИВАТА НАФТЕ

Члан 1.

У Уредби о обележавању (маркирању) деривата нафте („Службени гласник РС”, број 51/15), у члану 16. став 3. тачка 1) после подтачке (4) додаје се подтачка (5) која гласи:

„(5) погонских резервоара моторних возила крајњих корисника деривата нафте, самостално или у сарадњи са другим државним органима;”.

После става 6. додаје се став 7. који гласи:

„Тржишни инспектор је овлашћен, у случају да се приликом инспекцијског надзора код пољопривредног газдинства које је уписано у регистар пољопривредних газдинстава утврди да дериват нафте у узорку става 3. тачка 1) подтач. (3), (4) и (5) и тачка 2) овог члана не садржи одговарајућу концентрацију маркера, да предложи надлежном органу да одреди пасивни статус пољопривредном газдинству, у складу са правилником којим се уређују упис, обнова и пасиван статус регистрованог пољопривредног газдинства.”

Члан 2.

После члана 19. додаје се члан 19а, који гласи:

„Члан 19а

Казниће се за прекршај правно лице, предузетник или пољопривредно газдинство (правно лице или предузетник) које је уписано у регистар пољопривредних газдинстава, ако се приликом инспекцијског надзора утврди да дериват нафте у узорку из члана 16. став 3. тачка 1) подтач. (3), (4) и (5) и тачка 2) ове уредбе не садржи одговарајућу концентрацију маркера, и то:

- правно лице, новчаном казном од 500.000 до 2.000.000 динара;

- одговорно лице у правном лицу, новчаном казном од 50.000 до 150.000 динара;

- предузетник, новчаном казном од 10.000 до 500.000 динара;

- пољопривредно газдинство, новчаном казном од 50.000 до 500.000 динара.

За прекршај из става 1. овог члана правном лицу и предузетнику може се изрећи заштитна мера забране вршења одређених делатности у трајању од шест месеци до три године.”

Члан 3.

Ова уредба ступа на снагу осмог дана од дана објављивања у „Службеном гласнику Републике Србије.”

05 Број:

У Београду

ВЛАДА

ПРЕДСЕДНИК